Neuvoston direktiivi 97/26/EY, annettu 2 päivänä kesäkuuta 1997, yhteisön ajokortista annetun direktiivin 91/439/ETY muuttamisesta



Virallinen lehti nro L 150 , 07/06/1997 s. 0041 - 0043



NEUVOSTON DIREKTIIVI 97/26/EY, annettu 2 päivänä kesäkuuta 1997, yhteisön ajokortista annetun direktiivin 91/439/ETY muuttamisesta EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen ja erityisesti sen 75 artiklan, ottaa huomioon komission ehdotuksen (1), ottaa huomioon talous- ja sosiaalikomitean lausunnon (2), noudattaa perustamissopimuksen 189 c artiklassa määrättyä menettelyä (3), sekä katsoo, että 1) yhteisön ajokortista 29 päivänä heinäkuuta 1991 annetussa neuvoston direktiivissä 91/439/ETY (4) säädetään, että kansalliset ajokortit on myönnettävä direktiivin liitteessä I tai I a esitetyn yhteisön ajokorttimallin mukaisina ja niissä on mainittava edellytykset, joiden mukaisesti kuljettaja on oikeutettu kuljettamaan ajoneuvoa, 2) mainituissa liitteissä I ja I a määrätään, että nämä mahdolliset lisämerkinnät tai rajoittavat merkinnät on esitettävä koodien muodossa, 3) direktiivin 91/439/ETY mukaisia ajokortin antamisen edellytyksiä koskevia koodeja ja alakoodeja sovelletaan kaikkialla yhteisön alueella, 4) toissijaisuusperiaatteen mukaisesti yhteisön toiminta on tarpeen ajokorttien ymmärrettävyyden lisäämiseksi, vastavuoroisen tunnustamisen mahdollistamiseksi ja henkilöiden vapaan liikkuvuuden helpottamiseksi välttämällä sellaisia käytännön ongelmia, joita kuljettajat, tiekuljetuksia hoitavat yritykset, viranomaiset ja tarkastusviranomaiset kohtaisivat, jos koodit olisivat jäsenvaltioissa erilaiset, 5) on syytä säätää yksinkertaistetusta menettelystä liitteissä I ja I a esitettyjen yhdenmukaistettujen yhteisön koodeja koskevien teknisten tietojen ja direktiivin 91/439/ETY liitteissä II ja III annettujen määräysten mukauttamiseksi, ja 6) selvyyden vuoksi ja yhdenmukaisuuden varmistamiseksi kaksi- ja kolmipyöräisten moottoriajoneuvojen tyyppihyväksynnästä 30 päivänä kesäkuuta 1992 annetun neuvoston direktiivin 92/61/ETY (5) kanssa olisi tämän muutoksen yhteydessä mukautettava sanan `moottoripyörä` määritelmää rakenteen mukaisen nopeuden osalta, ON ANTANUT TÄMÄN DIREKTIIVIN: 1 artikla Muutetaan direktiivi 91/439/ETY seuraavasti: 1. Korvataan 3 artiklan 3 kohdan a) toisessa luetelmakohdassa merkintä 50 km/h merkinnällä 45 km/h b) kolmas luetelmakohta seuraavasti: "- `moottoripyörällä` tarkoitetaan kaikkia kaksipyöräisiä ajoneuvoja, joko sivuvaunullisia tai ilman, joiden moottorin sylinteritilavuus on enemmän kuin 50 cm³, jos ne ovat polttomoottorikäyttöisiä, ja/tai joiden suurin rakenteen mukainen nopeus on enemmän kuin 45 km/h." 2. Lisätään seuraavat artiklat: "7 a artikla 1. Liitteessä I ja I a esitettyjen yhdenmukaistettujen yhteisön koodien alaluokitus määritellään 7 b artiklassa säädetyn menettelyn mukaisesti erityisesti koodien 04, 05, 44 ja 55 osalta. Tätä menettelyä noudatetaan myös päätettäessä, onko yhdenmukaistettujen yhteisön koodien tiettyjen alaluokituksien käyttö tehtävä tarvittaessa pakolliseksi. 2. Tarvittavat muutokset liitteiden I ja I a yhdenmukaistettuja koodeja koskevan osan mukauttamiseksi sekä liitteiden II ja III mukauttamiseksi tieteen ja tekniikan kehitykseen hyväksytään 7 b artiklassa säädettyä menettelyä noudattaen. 7 b artikla 1. Komissiota avustaa ajokorttikomitea, jäljempänä `komitea`, joka muodostuu jäsenvaltioiden edustajista ja jonka puheenjohtajana on komission edustaja. 2. Komission edustaja tekee komitealle ehdotuksen tarvittavista toimenpiteistä. Komitea antaa lausuntonsa ehdotuksesta määräajassa, jonka puheenjohtaja voi asettaa asian kiireellisyyden mukaan. Lausunto annetaan perustamissopimuksen 148 artiklan 2 kohdassa niiden päätösten edellytykseksi määrätyllä enemmistöllä, jotka neuvosto tekee komission ehdotuksesta. Komiteaan kuuluvien jäsenvaltioiden edustajien äänet painotetaan mainitussa artiklassa määrätyllä tavalla. Puheenjohtaja ei osallistu äänestykseen. 3. a) Komissio päättää suunnitelluista toimenpiteistä, jos ne ovat komitean lausunnon mukaiset. b) Jos suunnitellut toimenpiteet eivät ole komitean lausunnon mukaisia tai lausuntoa ei ole annettu, komissio tekee viipymättä neuvostolle ehdotuksen tarvittavista toimenpiteistä. Neuvosto ratkaisee asian määräenemmistöllä. Jos neuvosto ei ole ratkaissut asiaa kolmen kuukauden kuluessa siitä, kun asia on tullut vireille neuvostossa, komissio tekee päätöksen ehdotetuista toimenpiteistä.". 3. Korvataan liitteessä I olevassa 2 kohdassa ilmaisun `Sivulla 4 käytettävät koodit ovat seuraavat:` jälkeinen ensimmäinen luetelmakohta ja liitteessä I a olevassa 2 kohdassa ilmaisun `Ajokortin kääntöpuolella on` jälkeinen a alakohdan 12 alakohdan ensimmäinen luetelmakohta seuraavasti: "- koodit 01-99: yhdenmukaistetut yhteisön koodit 01 Näönkorjaus 02 Kuulokoje/kommunikoinnin apuväline 03 Proteesi/ortopedinen apuväline 04 Edellytyksenä voimassa oleva lääkärintodistus 05 Kuljettamista rajoitettu lääketieteellisin perustein 10 Muutettu vaihteisto 15 Muutettu kytkin 20 Muutettu jarrujärjestelmä 25 Muutettu kaasupoljin 30 Muutettu yhdistetty jarru- ja kaasupoljinjärjestelmä 35 Muutettu hallintalaitteisto 40 Muutettu ohjauslaitteisto 42 Muutettu/muutetut taustapeili(t) 43 Muutettu kuljettajan istuin 44 Moottoripyörään tehdyt muutokset 45 Ainoastaan sivuvaunullinen moottoripyörä 50 Rajoitettu yksilöityyn ajoneuvoon/valmistenumero 51 Rajoitettu yksilöityyn ajoneuvoon/rekisterikilven n:o 55 Ajoneuvojen muutosyhdistelmät 70 Ajokortin n:o . . . (myöntänyt: . . .) vaihtaminen (YK/ECE-tunnus yhteisön ulkopuolisten maiden osalta) 71 Ajokortin n:o . . . kaksoiskappale (YK/ECE-tunnus yhteisön ulkopuolisten maiden osalta) 72 Rajoitettu A-luokkaan kuuluviin ajoneuvoihin, joiden sylinteritilavuus on enintään 125 cm³ ja joiden enimmäisteho on 11 kW (A1) 73 Rajoitettu B-luokkaan kuuluviin kolmi- ja nelipyöräisiin moottoripyöriin (B1) 74 Rajoitettu C-luokkaan kuuluviin ajoneuvoihin, joiden suurin sallittu paino on enintään 7 500 kg (C1) 75 Rajoitettu D-luokkaan kuuluviin ajoneuvoihin, joissa on enintään 16 istuinta kuljettajan istuimen lisäksi (D1) 76 Rajoitettu C-luokkaan kuuluviin ajoneuvoihin, joiden suurin sallittu paino on enintään 7 500 kg (C1) ja joihin on kytketty perävaunu, jonka suurin sallittu paino on enintään 750 kg, jos näin muodostuvan ajoneuvoyhdistelmän suurin sallittu paino on enintään 12 000 kg ja jos perävaunun suurin sallittu paino on enintään vetovaunun oma paino (C1+E) 77 Rajoitettu D-luokkaan kuuluviin ajoneuvoihin, joissa on enintään 16 istuinta kuljettajan istuimen lisäksi (D1) ja joihin on kytketty perävaunu, jonka suurin sallittu paino on enemmän kuin 750 kg, a) jos näin muodostuvan ajoneuvoyhdistelmän suurin sallittu paino on enintään 12 000 kg ja perävaunun suurin sallittu paino on enintään vetovaunun oma paino ja b) jos perävaunua ei käytetä matkustajien kuljettamiseen (D1+E) 78 Rajoitettu ajoneuvoihin, joissa on automaattivaihteisto (Liitteessä II olevan 8.1.1. kohdan toinen alakohta) 79 ( . . . ) Rajoitettu sulkeissa mainittuihin määrittelyjen mukaisiin ajoneuvoihin osana direktiivin 10 artiklan 1 kohdan soveltamista.". 2 artikla 1. Jäsenvaltioiden on komissiota kuultuaan saatettava tämän direktiivin noudattamisen edellyttämät lait, asetukset tai hallinnolliset määräykset voimaan ennen 1 päivää tammikuuta 1998. Niiden on ilmoitettava tästä komissiolle viipymättä. Näissä jäsenvaltioiden antamissa säädöksissä on viitattava tähän direktiiviin tai niihin on liitettävä tällainen viittaus, kun ne virallisesti julkaistaan. Jäsenvaltioiden on säädettävä siitä, miten viittaukset tehdään. 2. Jäsenvaltioiden on toimitettava tässä direktiivissä tarkoitetuista kysymyksistä antamansa keskeiset kansalliset säännökset kirjallisina komissiolle. 3 artikla Tämä direktiivi tulee voimaan sitä päivää seuraavana päivänä, jona se julkaistaan Euroopan yhteisöjen virallisessa lehdessä. 4 artikla Tämä direktiivi on osoitettu kaikille jäsenvaltioille. Tehty Luxemburgissa 2 päivänä kesäkuuta 1997. Neuvoston puolesta H. VAN MIERLO Puheenjohtaja (1) EYVL N:o C 110, 16.4.1996, s. 7 ja EYVL N:o C 31, 31.1.1997, s. 3. (2) EYVL N:o C 204, 15.7.1996, s. 20 (3) Lausunto annettu 5. syyskuuta 1996 (EYVL N:o C 277, 23.9.1996, s. 15), neuvoston yhteinen kanta vahvistettu 20. joulukuuta 1996 (EYVL N:o C 69, 5.3.1997, s. 7) ja Euroopan parlamentin päätös tehty 9. huhtikuuta 1997 (EYVL N:o C 132, 28.4.1997). (4) EYVL N:o L 237, 24.8.1991, s. 1, direktiivi sellaisena kuin se on viimeksi muutettuna direktiivillä 96/47/EY (EYVL N:o L 235, 17.9.1996, s. 1). (5) EYVL N:o L 225, 10.8.1992, s. 72, direktiivi muutettu vuoden 1994 liittymissopimuksella.